
Noteikumi par valsts izdevumu par cietušajam bērnam sniegto sociālās rehabilitācijas pakalpojumu atmaksas kārtību un apmēru
Izdoti saskaņā ar Bērnu tiesību aizsardzības likuma 52.panta 1.3 daļu
· 1. Noteikumi nosaka:
· 1.1. izdevumu par cietušajam bērnam (turpmāk – bērns) sniegto sociālās rehabilitācijas pakalpojumu (turpmāk - pakalpojums) atmaksas kārtību un apmēru;
· 1.2. izdevumu atgūšanai nepieciešamo personas datu apstrādes apjomu un kārtību;
· 1.3. institūciju, kura ir kompetenta atgūt izdevumus par bērnam sniegto pakalpojumu.
· 2. Institūcija, kura veic izdevumu par bērnam sniegto pakalpojumu atgūšanu, ir Latvijas Bērnu fonds (turpmāk – fonds).
· 3. Valsts izdevumu par bērnam sniegto pakalpojumu atmaksas apmērs atbilst faktiski iztērētajai naudas summai par šī pakalpojuma apmaksu no valsts budžeta līdzekļiem saskaņā ar:
· 3.1. pašvaldību sociālo dienestu sniegto informāciju par izdevumiem par sniegto pakalpojumu dzīvesvietā vai iestādē pie pakalpojumu sniedzēja, ar kuru pašvaldība noslēgusi attiecīgu līgumu;
· 3.2. nodibinājumu, kuru vienīgais dibinātājs ir fonds, sniegto informāciju par izdevumiem par pakalpojumu sniegšanu institūcijā;
· 3.3. citu Sociālo pakalpojumu sniedzēju reģistrā reģistrētu sociālo pakalpojumu sniedzēju, kurus fonds ir izvēlējies pakalpojumu sniegšanas nodrošināšanai, sniegtu informāciju par izdevumiem par pakalpojumu sniegšanu.
· 4. Persona, kuras izdarītā noziedzīgā nodarījuma dēļ bērns ir cietis (turpmāk - persona), atmaksā valstij izdevumus par bērnam sniegto sociālās rehabilitācijas pakalpojumu šo noteikumu 3. punktā noteiktajā apmērā.
· 5. Pašvaldību sociālie dienesti, nodibinājumi, kuru vienīgais dibinātājs ir fonds, un citi Sociālo pakalpojumu sniedzēju reģistrā reģistrēti sociālo pakalpojumu sniedzēji, kurus fonds ir izvēlējies pakalpojumu sniegšanas nodrošināšanai, ne vēlāk kā līdz nākamā mēneša 5. datumam pēc pakalpojuma sniegšanas beigām, izmantojot informācijas sistēmas sasaistes līdzekļus, sniedz fondam šādus datus par bērnu, kuram sniegts pakalpojums:
· 5.1. vārds, uzvārds;
· 5.2. personas kods;
· 5.3. saņemtais pakalpojums un tā apjoms;
· 5.4. laika posms, kurā bērnam ir sniegta rehabilitācija;
· 5.5. datums, kad bērns ir cietis no vardarbības; 
· 5.6. pakalpojuma izdevumu apmērs.
· 6. Fonds šo noteikumu 5. punktā minēto informāciju apstrādā ar mērķi identificēt bērnus, par kuriem sniegto pakalpojumu ir nepieciešams veikt izdevumu atgūšanu un par to pieņemt lēmumu. 
· 7. Personas identificēšanas un lēmuma par izdevumu atgūšanu pieņemšanas nolūkā fonds pēc šo noteikumu 5. punktā minētās informācijas saņemšanas iegūst šādus personas datus par kriminālprocesu no:
· 7.1. Kriminālprocesa informācijas sistēmas:
· 7.1.1. par bērnu:
· 7.1.1.1. vārds, uzvārds;
· 7.1.1.2. personas kods;
· 7.1.1.3. vai ir atzīts par cietušo kriminālprocesā;
· 7.1.1.4. kriminālprocesa numurs;
· 7.1.2. par personu:
· 7.1.2.1. vārds, uzvārds;
· 7.1.2.2. personas kods;
· 7.1.2.3. noziedzīga nodarījuma izdarīšanas datums; 
· 7.1.2.4. kriminālprocesa numurs;
· 7.2. Sodu reģistra  par kriminālprocesu, kurā persona ir atzīta par vainīgu:  
· 7.2.1. noziedzīga nodarījuma juridiskā kvalifikācija;
· 7.2.2. prokurora priekšraksta par sodu vai tiesas sprieduma pieņemšanas datums;
· 7.2.3. prokurora priekšraksta par sodu vai tiesas sprieduma spēkā stāšanās datums;
· 7.2.4. kriminālprocesa numurs;
· 7.2.5. noziedzīgā nodarījuma izdarīšanas datums;
· 7.2.6. kriminālprocesa izbeigšanas datums;
· 7.2.7. kriminālprocesa izbeigšanas pamats;
· 7.2.8. tiesas vai prokuratūras nosaukums.
· 8. Lai noskaidrotu, vai uz personu nav attiecināms Bērnu tiesību aizsardzības likuma  52.panta 1.2 daļā noteiktais pienākums atmaksāt valstij izdevumus par cietušajam bērnam sniegto sociālās rehabilitācijas pakalpojumu, fonds pēc šo noteikumu 7. punktā minētās informācijas iegūšanas Fizisko personu reģistrā apstrādā šādu informāciju par personu, kura ir izdarījusi Krimināllikuma  174. pantā minēto noziedzīgo nodarījumu:
· 8.1. vārds, uzvārds;
· 8.2. personas kods;
· 8.3. deklarētā dzīvesvietas adrese;
· 8.4. ziņas par aizgādības tiesību pārtraukšanu, atņemšanu vai atjaunošanu par bērnu;
· 8.5. ziņas par personas miršanu.
· 9. Fonds trīs gadu laikā no tiesas sprieduma vai prokurora priekšraksta par sodu spēkā stāšanās dienas pieņem lēmumu par izdevumu, kuri saistīti ar pakalpojuma sniegšanu, samaksu.
· 10. Persona 30 dienu laikā pēc šo noteikumu 9. punktā minētā lēmuma izdošanas dienas ieskaita lēmumā norādīto summu lēmumā norādītajā Valsts kases kontā. Fonds nodrošina atgūto līdzekļu uzraudzību, uzskaiti un ieskaitīšanu valsts budžetā. 
· 11. Ja pakalpojuma izdevumi netiek segti šo noteikumu 10. punktā noteiktajā termiņā, fonds nosūta personai brīdinājumu par parādsaistību piespiedu izpildi. Ja brīdinājumā noteiktajā termiņā pakalpojuma samaksas parāds netiek samaksāts, fonds izdod izpildrīkojumu un iesniedz to izpildei tiesu izpildītājam.
· 12. Samaksu persona veic, izmantojot maksājumu pakalpojumu sniedzēja starpniecību, kuram ir tiesības sniegt maksājumu pakalpojumus  Maksājumu pakalpojumu un elektroniskās naudas likuma izpratnē.
· 13. Ar personas nāvi pakalpojuma samaksas parāda piedziņu pret personu izbeidz un pakalpojuma samaksas parāda summu dzēš.
· 14. Fonda izdoto administratīvo aktu vai faktisko rīcību var apstrīdēt Labklājības ministrijā. Labklājības ministrijas lēmumu var pārsūdzēt tiesā Administratīvā procesa likuma noteiktajā kārtībā. 
· 15. Fonds šajos noteikumos minētos personas datus glabā:
· 15.1. piecus gadus no sociālās rehabilitācijas pabeigšanas brīža, ja šajā laikā nav stājies spēkā tiesas spriedums vai prokurora priekšraksts par sodu, ar kuru persona atzīta par vainīgu noziedzīgā nodarījumā pret bērnu;
· 15.2. piecus gadus pēc administratīvā akta spēkā stāšanās dienas.
· 16. Šo noteikumu 5. , 7. .un 8. punktā minētās informācijas izgūšanu, izmantojot informācijas sistēmas sasaistes līdzekļus, nodrošina no brīža, kad ir izveidots attiecīgs tehniskais risinājums. Līdz tehniskā risinājuma izveidei šo noteikumu 5. punktā  minēto informāciju fondam iesniedz pašvaldību sociālie dienesti, nodibinājumi, kuru vienīgais dibinātājs ir fonds, un citi Sociālo pakalpojumu sniedzēju reģistrā reģistrēti sociālo pakalpojumu sniedzēji, kurus fonds izvēlējies pakalpojumu sniegšanas nodrošināšanai, savukārt fonds šo noteikumu 7. un 8. punktā  minēto informāciju attiecīgi pieprasa no Iekšlietu ministrijas Informācijas centra un Pilsonības un migrācijas lietu pārvaldes  un informācijas apstrādi veic manuāli.
· 17. Noteikumi stājas spēkā 2024.gada 1.jūlijā.

